*Μια μυθιστορία για τα Κερκυραϊκά*

***«Δημοκρατία γένους ολιγαρχικού»***

**Ομάδα 1η**

* Πατσαρούχα Δανάη
* Σουμελίδη Σοφία
* Σιγαλός Δημήτρης
* Σεβαστιάδης Γιώργος
* Παπαθανασίου Νικολέτα

**Υπεύθυνος καθηγητής**

Κωνσταντίνου Α.

Π

ράγματι, ποτέ δεν είχε φανταστεί η Κλεονίκη ότι το μεσημέρι εκείνο που στεκόταν στο λιμάνι της Κέρκυρας , χαιρετώντας τον Αριστομένη , τον άντρα της , ήταν το τελευταίο που θα τον έβλεπε για πολύ καιρό. Εκείνος , πήγαινε μαζί με άλλους πρεσβευτές των ολιγαρχικών στην Αθήνα για να πείσουν τους Κερκυραίους που είχαν καταφύγει εκεί να μην εναντιωθούν στην πατρίδα τους , την Κέρκυρα, και για να τους εξηγήσουν ότι ακόμη και ο βίαιος θάνατος του Πειθία ήταν για το καλό της πόλης. Και ποιος να της έλεγε ότι εκείνο το βιαστικό και καθόλου συναισθηματισμούς αντίο που αντάλλαξαν ήταν το τελευταίο τους!

Στην αρχή , χάρηκε που έστω και για λίγο δε θα υπήρχε η επιβλητική και αυταρχική φιγούρα του Αριστομένη μες το σπίτι . Ήταν ακόμη παιδί όταν τον παντρεύτηκε , μικρό κορίτσι που μόλις είχε χάσει τον πατέρα του. Μια μέρα την είδε ο Αριστομένης στην αγορά του νησιού με τη μητέρα της. Η ομορφιά της ήταν τόσο πηγαία και τα μάτια της πέρα για πέρα εκφραστικά που εντυπωσιάστηκε από την πρώτη στιγμή που την είδε. Μέσα σ’ ένα απόγευμα έμαθε τα πάντα για εκείνη . Ήταν από οικογένεια δημοκρατικών , μα δεν τον πείραξε καθόλου. Ο πατέρας της ήταν ξακουστός τριήραρχος , το επάγγελμα του οποίου είχε αναλάβει πλέον ο γιος της οικογενείας , ο Νικηφόρος . Την επόμενη κιόλας μέρα πήγε στο σπιτικό της και την ζήτησε σε γάμο. Προς μεγάλη του χαρά ο αδελφός και η μητέρα έδωσε με προθυμία την Κλεονίκη. Ο γάμος έγινε μέσα σε λίγες εβδομάδες , μια μέρα με πανσέληνο , όπως συνηθιζόταν. Η προίκα της Κλεονίκης ήταν πλούσια , αφού η οικογένεια της της έδωσε χρήματα , ρουχισμό και αρκετά χωράφια . Ο γάμος ήταν από τους πιο λαμπερούς που είχαν γίνει ποτέ στο νησί , με πολλές θυσίες και προσφορές. Από τότε και για τα επόμενα πέντε χρόνια, ο Αριστομένης και η Κλεονίκη ζούσαν μια ήρεμη και συνάμα πλουσιοπάροχη ζωή στο σπίτι που τους είχε παραχωρήσει η οικογένεια του Αριστομένη. Σπάνιο για την εποχή , αλλά ο Αριστομένης την αγαπούσε πραγματικά και ήταν πρότυπο συζύγου. Της τα παρείχε όλα και κυρίως , δεν την κούρασε ποτέ. Και εκείνη όμως ήταν σωστή σύζυγος. Σεβόταν απόλυτα τα ήθη και τις παραδόσεις της οικογένειας του Αριστομένη , ήταν σχολαστική νοικοκυρά και διατηρούσε άριστες σχέσεις με του γονείς του άντρα της. Και τον αγαπούσε , και μάλιστα πολύ, η αγάπη της όμως ήταν διαφορετική. Ήταν αγάπη ευγνωμοσύνης για όσα είχε κάνει για εκείνη και την οικογένειά της , και η αλήθεια είναι ότι είχε κάνει τα πάντα. Έρωτα όμως δεν ένιωθε σε καμία περίπτωση. Ερωτευμένη είχε νιώσει μόνο μια φορά και αυτή ήταν πολύ πριν γνωρίσει τον Αριστομένη.

Εξάλλου η Κλεονίκη ήταν μαθημένη αλλιώς. Η διαφορά των τάξεων από τις οποίες προέρχονταν ήταν τόσο μεγάλη που δημιουργούσε ένα τεράστιο κενό ανάμεσά τους. Εκείνη ήθελε μια ζωή ελεύθερη , ενώ εκείνος δελεαζόταν από τη δύναμη της εξουσίας. Το γεγονός αυτό ήταν και η αιτία που η Κλεονίκη ένιωσε μια μικρή ανακούφιση με το σύντομο , όπως νόμιζε , ταξίδι του άνδρα της.

Όμως , καθώς περνούσαν οι μέρες , καθώς πλήθαιναν τα βράδια που βρισκόταν μακριά από τον κύρη της και καθώς στην Κέρκυρα είχαν αρχίσει οι εχθροπραξίες ανάμεσα σε δημοκρατικούς και ολιγαρχικούς , η Κλεονίκη ένιωθε μόνη και απροστάτευτη. Και όσο φοβόταν για τον εαυτό της , άλλο τόσο φοβόταν και αγωνιούσε για τον Αριστομένη. Μετά από δυο εβδομάδες απουσίας του κύρη της η Κλεονίκη είχε φτάσει σε σημείο απελπισίας. Αποφάσισε , λοιπόν , να μάθει περισσότερα για την αποστολή του άνδρα της στην μακρινή Αθήνα και έτσι κίνησε μαζί με τις θεραπαινίδες της για την αγορά , οπού συνήθιζαν να συγκεντρώνονται οι πολίτες.

Καθ’ όλη τη διάρκεια της διαδρομής είδε σπίτια να καίγονται , γυναίκες να πετούν κεραμίδια από τα σπίτια τους και στο βάθος του λιμανιού τριήρεις να συντρίβονται. Η κατάσταση που αντίκρισε ήταν τέτοια που απ’ τον φόβο της σκέφτηκε να γυρίσει πίσω. Εκείνη ακριβώς τη στιγμή βλέπει από μακριά ένα ψηλό και γεροδεμένο άντρα να τρέχει καταπάνω της. Ήταν ο Στρατοκλής , φίλος του Αριστομένη που είχε παραμείνει στην Κέρκυρα.

- Κλεονίκη , τι θες εσύ εδώ ; Δε βλέπεις τι γίνεται; Γύρνα αμέσως σπίτι σου και τον άντρα σου !

Η Κλεονίκη ξαφνιάστηκε , ήταν σαν να μην ήξερε ο Στρατοκλής τι είχε συμβεί.

-Ποιον άντρα μου ; , είπε με τρεμάμενη φωνή , ο άντρας μου λείπει εδώ και δυο εβδομάδες . Δεν σου το είχε πει ότι θα πήγαινε στη Αθήνα ;

- Μου το είχε πει , μα νόμιζα πως είχε γυρίσει.

Η Κλεονίκη τότε πάγωσε. Αισθανόταν πως κάτι κακό είχε συμβεί και κανείς δεν την ενημέρωνε. Ο Στρατοκλής προσπάθησε να την καθησυχάσει και την παρακίνησε να γυρίσει αμέσως πίσω , καθώς τα πράγματα ήταν επικίνδυνα εκεί. Αδυνατώντας να κάνει κάτι άλλο η Κλεονίκη γύρισε πίσω . Η απελπισία της ήταν τώρα ακόμη πιο μεγάλη. Πλέον , η μόνη λύση ήταν να αναζητήσει η ίδια την τύχη του άνδρα της . Αποφάσισε να πάει στην Αθήνα , αν και ήξερε ότι δεν ήταν παρά αδύνατο για μια γυναίκα.

Η Κλεονίκη γνωρίζοντας ότι ο αδελφός της ότι ετοιμάζεται για ταξίδι προς την Αθήνα, με σκοπό τη συνάντησή του με τον στρατηγό των Αθηναίων , Νικόστρατο , αποφάσισε να ζητήσει τη βοήθειά του. Έτσι, με πολλή προσοχή , κατευθύνθηκε στο λιμάνι της Κέρκυρας.

Πάρα τις εχθροπραξίες που διαδραματίζονταν στο νησί , το λιμάνι δεν έχασε τη ζωντάνια του. Κυκλοφορούσαν άνθρωποι πολύ πλούσιοι και ανάμεσα τους δούλοι και φτωχοί πολίτες που έψαχναν να βρουν δουλειά. Έμποροι πουλούσαν τη πραμάτεια τους και καλούσαν το κόσμο να δει από κοντά τα προϊόντα τους. Η Κλεονίκη αφού κοίταξε το πλήθος, κατευθύνθηκε προς την τριήρη του αδελφού της. Ήταν πολύ εντυπωσιακή. Στενόμακρη, και μπροστά τα ζωγραφισμένα μάτια παρακολουθούσαν τα πάντα. Κάτω από αυτά ξεχώριζε το όνομα της τριήρους , «Σαλαμινία». Η Κλεονίκη ανέβηκε από τη σκάλα στο πλάι και αντίκρισε τον αδελφό της να συσκέφτεται με τον πιλότο για την πορεία που θα ακλουθούσαν. Τότε , ο Νικηφόρος σήκωσε τα μάτια του και προς μεγάλη του έκπληξη αντίκρισε την Κλεονίκη .

- Τι δουλεία έχεις εσύ εδώ ; Δεν πρέπει οι γυναίκες να κυκλοφορούν στο λιμάνι!

- Νικηφόρε έχει γίνει κάτι και χρειάζομαι τη βοήθειά σου. Ο άντρας μου αναχώρησε μαζί με την αντιπροσωπία που στείλαμε στην Αθήνα πριν δύο εβδομάδες. Μου είχε πει πως θα γυρνούσε σε μια εβδομάδα από τότε που θα έφευγε. Έχει περάσει όμως πια αρκετός καιρός και δεν έχω ακούσει νέα του. Είμαι σίγουρη ότι κάτι συμβαίνει , απάντησε η Κλεονίκη .

-Μα πως είσαι τόσο σίγουρη ;

-Έχω ένα πολύ κακό προαίσθημα , οι θεοί μου έχουν δώσει σημάδια.

-Ακόμη και δίκιο να έχεις , πώς σκοπεύεις να πας στην Αθήνα; Είναι αδύνατο για μια γυναίκα να ταξιδέψει μόνη της από τη στεριά.

-Αδελφέ μου, γι’ αυτό έκανα τόσο δρόμο μέχρι εδώ. Θέλω να σου ζητήσω να με πάρεις μαζί σου στην Αθήνα.

-Αυτό είναι αδύνατο! Δεν έχει ξανακουστεί γυναίκα να ταξιδεύει μόνη της , πόσο μάλλον και με πολεμικό καράβι.

-Γι’ αυτό και θέλω να ταξιδέψω μαζί σου . Είσαι αίμα μου και τριήραρχος . Ποιος θα μου κάνει κακό;

-Δεν θέλω να σκεφτώ τι θα πάθω έτσι και μάθει η Εκκλησία ότι πήρα γυναίκα σε πολεμικό καράβι. Τολμώ να πω ότι θα με σκοτώσουν και θα μου αξίζει και από πάνω.

-Θα κατέβω στο λιμάνι του Πειραιά και είμαι σίγουρη ότι δεν θα πει κανένας από τους άντρες σου τίποτα για έμενα. Σε παρακαλώ ! Μόνο εσύ μπορείς να με βοηθήσεις πια!

-Εντάξει πιθανώς να έχουμε άσχημη κατάληξη , αλλά θα έκανα τα πάντα για να σε βοηθήσω!

Έχοντας πείσει τον Νικηφόρο να την πάρει μαζί του , η Κλεονίκη την επόμενη μέρα ήταν έτοιμη για αναχώρηση . Είχε πάει στην πρύμνη προκειμένου να απολαύσει τον αέρα. Το πλοίο πήγαινε εξαιρετικά γρήγορα χάρη στα πανιά και τις 3 σειρές από κουπιά που είχε . Οι δούλοι δούλευαν αδιάκοπα , χωρίς ούτε έναν να χάνει το ρυθμό του , χάρη στο τύμπανο που χτυπούσε ένας αξιωματικός.

Οι μισθωμένοι τοξότες ήταν πάντα σε επαγρύπνηση για τυχόν εχθρούς και άλλαζαν βάρδια ανά τρεις σε κάθε γύρισμα της κλεψύδρας. Ανά διαστήματα , συναντούσαν εμπορικά καραβιά που πήγαιναν στην Κέρκυρα , όπως επίσης και μερικές αθηναϊκές τριήρεις που πήγαιναν επίσης στον ίδιο τόπο.

Μία μέρα είδαν μαύρα σύννεφα να κατακλύζουν τον ουρανό. Μετά από λίγη ώρα, ένιωσαν τις σταγόνες βροχής στο πρόσωπό τους , ενώ η θάλασσα είχε φουσκώσει επικίνδυνα. Μ’ αυτό τον καιρό η   
«Σαλαμινία» επιδείκνυε τις αληθινές τις ικανότητές της . Έσκιζε τα μεγάλα κύματα και προχωρούσε απτόητη. Ωστόσο , μετά από λίγες ώρες , τα κύματα είχαν μεγαλώσει πολύ. Στο υπόβαθρο μπορούσε να ακούσει κανείς αμυδρά φωνές να διατάζουν τους ναύτες να διατηρήσουν τον ρυθμό τους , κάτι εξαιρετικά δύσκολο με αυτά τα κύματα. Ο πιλότος κατέβαλε κάθε δυνατή προσπάθεια να κρατήσει το πλοίο στην πορεία του και –πράγμα θαυμαστό- παρέμενε στη θέση του, ακόμη κι όταν έπαιρνε κλίση μέχρι και 75 μοίρες. Ευτυχώς , ύστερα από μια μέρα , η θάλασσα γαλήνεψε και τα σύννεφα έφυγαν από το οπτικό τους πεδίο.

Κάθε μεσημέρι και κάθε βραδύ, το πλοίο σταματούσε για μία ώρα , προκειμένου να φάνε. Συνήθως ψαρί και ψωμί. Καθώς το ταξίδι ήταν πολυήμερο , έπρεπε να σταματάνε σε λιμάνια για να εφοδιάζονται με τα απαραίτητα. Έτσι, σταμάτησαν στην Κεφαλονιά , στη Ζάκυνθο και τέλος στις Στυμφαλίδες. Δεν επεχείρησαν να σταματήσουν σε κάποιο λιμάνι της Πελοποννήσου , καθώς ήταν υπό την επιρροή της Σπάρτης. Κάθε φορά που σταματούσαν σε κάποιο λιμάνι , η Κλεονίκη κατέβαινε στο αμπάρι για να μην φαίνεται, αφού ήταν παράνομο να υπάρχουν γυναίκες στις τριήρεις.

Έτσι , ύστερα από πέντε μέρες, μπορούσαν πλέον από μακριά να διακρίνουν το λιμάνι του Πειραιά. Η Κλεονίκη θαύμασε το μέγεθος του φυσικού λιμανιού, καθώς ήταν σχεδόν τετραπλάσιο από αυτό της Κέρκυρας. Με το που πέρασαν την είσοδο του λιμανιού , εντυπωσιάστηκε από το πλήθος τον καραβιών εμπορικών και πολεμικών. Μέτρησε σχεδόν 300 τριήρεις και σχεδόν τα διπλασία εμπορικά πλοία.

Σε κάποια στιγμή ήρθε ο αδελφός της της είπε:

- Καλυτέρα να κατεβείς κάτω , διότι από δω και περά μας παρακολουθούν .

Αφού πέρασε λίγη ώρα, η Κλεονίκη άκουσε τον χαρακτηριστικό ήχο των σχοινιών να πέφτουν πάνω σε ξύλο και ένιωσε ένα ελαφρό κούνημα , έτσι πως το πλοίο ακούμπησε μαλακά στην προβλήτα. Σχεδόν μετά από μισή ώρα, κατέβηκε ο αδελφός της και της είπε:

-Τώρα μπορείς να αποβιβαστείς . Θα σου πρότεινα να μην μείνεις πολύ ώρα στο λιμάνι και να αρχίσεις να κατευθύνεσαι προς την Αθήνα. Ορίστε και λίγες χρυσές δραχμές για να πληρώσεις ό,τι χρειαστεί.

Τα δύο αδέλφια αγκαλιάστηκαν και αποχαιρετίστηκαν. Η Κλεονίκη βάλθηκε να κοιτάζει γύρω της. Όλα της φαινόντουσαν τελείως διαφορετικά από ό,τι στην Κέρκυρα. Στους δρόμους είδε ελάχιστες γυναίκες και αυτές ήταν με την συνοδεία κάποιου άντρα. Στο λιμάνι υπήρχαν πολλοί στρατιώτες , καθώς επίσης και μικροπωλητές που πουλούσαν φαγητό. Μίας και δεν ήξερε το δρόμο, αναγκάστηκε να ρωτήσει. Πολλοί την αγνόησαν, άλλοι της έριχναν θυμωμένες ματιές και αρνούταν να απαντήσουν. Ελάχιστοι ήταν αυτοί που προθυμοποιήθηκαν να την βοηθήσουν , έτσι μετά από πολύ κόπο έφτασε στις πύλες.

Φτάνοντας στην Αθήνα η Κλεονίκη αντίκρισε μια τεράστια πόλη , πολύ μεγαλύτερη από τα δεδομένα της Κέρκυρας. Αυτό που της κέντρισε περισσότερο το ενδιαφέρον ήταν ο βράχος της Ακρόπολης και κυρίως ο Παρθενώνας . Περιπλανιόταν στους δρόμους της Αθήνας χαζεύοντας το μεγαλείο της πόλης , μέχρι που κόντεψε να ξεχάσει τον λόγο της άφιξής της. Ωστόσο , όσον αφορά τους κατοίκους η πόλη είχε πλέον ερημωθεί. Οι περισσότεροι είχαν πάει στην Κέρκυρα για να συνδράμουν στον αγώνα των εκεί δημοκρατικών και όσοι είχαν απομείνει ήταν κλεισμένοι στα σπίτια τους εξαιτίας του φόβου που τους κατέτρυχε. Μόνο στην αγορά διέκρινε λίγο κόσμο. Πολλοί τής ήταν γνώριμοι , αφού ήταν συμπατριώτες της που είχαν καταφύγει στην Αθήνα μετά το ξέσπασμα του εμφύλιου πολέμου.

Έχοντας πλέον μείνει μόνη της, η Κλεονίκη ήταν ιδιαίτερα διακριτική , μιας και δεν ήθελε να κινήσει υποψίες , ούτε να προκαλέσει την αντίδραση των ντόπιων. Για αυτό και έκανε προσεκτικά βήματα , κρυμμένη άλλοτε σε στενά και άλλοτε πίσω από δέντρα. Ύστερα από λίγα λεπτά δισταγμού, αποφάσισε να πλησιάσει κάποιους που αναγνώριζε ως Κερκυραίους. Οι περισσότεροι την κατάλαβαν , αλλά δε θέλησαν να της μιλήσουν. Όσο ήταν ακόμη στο νησί, γνώριζαν την οικογένειά της , καθώς ήταν μια από τις πιο φημισμένες της Κέρκυρας. Έτσι , γνώριζαν και για το γάμο της με τον ολιγαρχικό Αριστομένη , τον οποίο και θεωρούσαν πράξη προδοσίας. Ήταν ξεκάθαρο για την Κλεονίκη ότι ο πολίτικος φανατισμός τους ήταν και η αιτία που την αγνόησαν.

Μη χάνοντας το κουράγιο της , αλλά με εμφανώς μεγάλη απογοήτευση ζωγραφισμένη στο άλλοτε χαρούμενο και λαμπερό πρόσωπό της , η Κλεονίκη συνέχισε την αναζήτηση. Αφού κατέφθασε στην αγορά , όπου ο δήμος είχε συνέλευση , πλησίασε διάφορους πολίτες ρωτώντας τους αν γνώριζαν οτιδήποτε για την τύχη της κερκυραϊκής πρεσβείας. Όμως και πάλι κανείς δεν της έδωσε σημασία. Στα μάτια τους δεν ήταν παρά μια γυναίκα ασυνόδευτη που έκανε παράξενες ερωτήσεις. Οι περισσότεροι θεώρησαν πως είχε χάσει τα λογικά της , άλλοι την πέρασαν για εταίρα που με παράδοξο τρόπο προσπαθούσε να προσελκύσει άνδρες , ενώ δεν έλειψαν και εκείνοι που τη θεώρησαν απεσταλμένη των Σπαρτιατών.

Η υπομονή της είχε πλέον εξαντληθεί. Απομακρύνθηκε λίγο από τον κόσμο και άρχισε να κλαίει. Η αγωνιά και η στενοχώρια για τον Αριστομένη έγιναν σταδιακά μίσος για τους ανθρώπους. Για τους ανθρώπους που κοιτούσαν το συμφέρον τους για χάρη του οποίου δε λογάριαζαν ούτε τις ανθρώπινες ζωές. Η κατάσταση που επικρατούσε στην πόλη της Αθήνας δεν ήταν όμοια με της Κέρκυρας. Εδώ, δεν υπήρχαν ούτε υλικές καταστροφές ,ούτε φωτιές , ούτε πόλεμος. Υπήρχε , όμως ψυχική και ηθική εξαχρείωση των ανθρώπων. Και η Κλεονίκη τη βίωσε στο έπακρό της , τόσο από την συμπεριφορά όλων εκείνων που συνάντησε , όσο και από όσα άκουσε να λέγονται στην Εκκλησία του Δήμου , όπου ο λαός κατέστρωνε επιχειρήσεις για καταστροφές εις βάρος άλλων πόλεων.

Και εκεί που θεώρησε πως όλα είχαν πλέον τελειώσει είδε από μακριά μια γυναίκα . Η μόνη που αντίκρισε στην πόλη και η μόνη που πίστευε ότι μπορούσε πραγματικά να την βοηθήσει. Σκουπίζοντας τα δάκρυα στα μάτια της πλησίασε την άγνωστη γυναίκα και ευγενικά της είπε:

- Καλησπέρα , έρχομαι από την Κέρκυρα και αναζητώ τον άντρα μου που είχε επισκεφτεί προ ημερών την πόλη σας μαζί με άλλους Κερκυραίους. Έκτοτε έχω χάσει τα ίχνη του. Μήπως γνωρίζετε κάτι ;

Η άλλη γυναίκα αρχικά ξαφνιάστηκε. Φάνηκε να μην περίμενε μια τέτοια ερώτηση. Ωστόσο, η Κλεονίκη κατάλαβε από το βλέμμα της ότι κάτι γνώριζε πού βρισκόταν ο άντρας της ή ότι τουλάχιστον γνώριζε για την ύπαρξη της πρεσβείας . Και ενώ ευελπιστούσε για μια χρήσιμη επιτέλους πληροφορία η γυναίκα είπε παθητικά :

- Λυπάμαι , δε γνωρίζω κάτι , και μην αφήνοντας άλλα περιθώρια συζήτησης, άρχισε να απομακρύνεται.

Η Κλεονίκη ένιωθε ότι ήταν τόσο κοντά να βρει τον άντρα της και δεν ήθελε να τα παρατήσει - Μα σας παρακαλώ , καταλάβετέ με . Χρειάζομαι τον άντρα μου . Τόσο καιρό είμαι μόνη μου. Ξέρω ότι γνωρίζετε για τους κερκυραίους πρεσβευτές. Βοηθήστε με και θα σας το ανταποδώσω!

Εντωμεταξύ , η άγνωστη γυναίκα κοιτούσε επίμονα προς τη βουλή , σαν να έδειχνε κάτι. Η Κλεονίκη παρατήρησε ότι κοιτούσε τον άντρα που βρισκόταν στο βήμα. Ήταν ιδιαίτερα επιβλητικός και από τον τρόπο που τον άκουγαν όλοι φάνηκε ότι κατείχε κάποιο αξίωμα.

- Θέλετε να απομακρυνθούμε για να μου μιλήσετε ; , ρώτησε η Κλεονίκη καταλαβαίνοντας πως εκείνος ο άντρας ήταν ο λόγος του δισταγμού της Αθηναίας που είχε μπροστά της.

- Δε χρειάζεται . Δεν υπάρχει κάποιος τρόπος να σας βοηθήσω. Λυπάμαι πολύ , αλλά δε γνωρίζω κάτι . Σας συμβουλεύω να απομακρυνθείτε άμεσα. Αργά ή γρήγορα η παρουσία σας θα γίνει αντιληπτή και από τους υπόλοιπους και πολύ φοβάμαι ότι η τύχη σας ίσως να μην είναι και καλύτερη , αποκρίθηκε η γυναίκα.

Η Κλεονίκη κατάλαβε ότι τα λόγια που μόλις άκουσε ήταν μια ξεκάθαρη προειδοποίηση. Είχε φτάσει πλέον σε δίλημμα . Μετά από όλα αυτά , ένιωσε να απειλείται και κατάλαβε πως έπρεπε να πάρει τον δρόμο για τον γυρισμό. Αλλά το ένστικτό της της έλεγε να μην εγκαταλείψει την προσπάθεια. Θέλησε για μια τελευταία φορά να παρακαλέσει για την βοήθεια της γυναίκας.

- Σας …

- Τι γίνεται εδώ ; , ακούστηκε πριν προλάβει η Κλεονίκη να ολοκληρώσει την φράση της , τι θέλετε από τη γυναίκα μου ; , συνέχισε ο άντρας που μέχρι πριν λίγο μιλούσε στη βουλή.

- Ποιος είστε κύριε ;

- Το όνομά μου είναι Αγαθοκλής και ηγούμαι της βουλής. Εσείς ποια είστε και τι θέλετε ;

- Αναζητώ τον άντρα μου , είπε διστακτικά η Κλεονίκη.

- Και ποιος είναι ο άνδρας σας;

- Ονομάζεται Αριστομένης και είναι αρχηγός της πρεσβείας που ήρθε πριν από λίγες εβδομάδες από την Κέρκυρα.

Ο επιβλητικός άντρας γούρλωσε τα μάτια και με δυνατή φωνή είπε:

- Πώς τολμάτε να έρχεστε στην πόλη μας και να ζητάτε πίσω τους ανθρώπους που σας εγκατέλειψαν;

Εκείνη καταλαβαίνοντας ότι αναφερόταν στους Κερκυραίους δημοκρατικούς που είχαν καταφύγει στην Αθήνα αποκρίθηκε :

- Δεν ήρθα με σκοπό να γυρίσω τους δημοκρατικούς στην πατρίδα μου , απλώς αναζητώ τον σύζυγό μου. Δε θέλω να σας κάνω κακό. Μάλιστα μπορεί να σας το εγγυηθεί ο στρατηγός σας , ο Νικόστρατος , που γνωρίζει τον αδελφό μου.

- Οι ολιγαρχικοί συμπατριώτες σας προσπάθησαν να υποκινήσουν επανάσταση σε μια ξένη πόλη και υπέστησαν τις συνέπειες των πράξεών τους , απάντησε εξοργισμένος ο άρχοντας , και τώρα θα τις υποστείτε και εσείς!

Η Κλεονίκη δεν καταλάβαινε τι εννοούσε ο Αγαθοκλής , μα σίγουρα δεν ήταν ευνοϊκό για εκείνη. Έχοντας τρομοκρατηθεί πλήρως έκανε να φύγει, μα ο Αγαθοκλής την έπιασε βίαια από το μπράτσο και της είπε πως θα την σύρει σε δίκη και θα την καταγγείλει για επίθεση κατά της πόλης. Την οδήγησε προς τη βουλή όπου την έδεσε σε έναν κορμό δέντρου μέχρι να καλέσει τον λαό σε συνέλευση.

Δίχως δισταγμούς , κλάματα και ηττοπάθειες , η Κλεονίκη προσπάθησε να δραπετεύσει. Έτριψε το σχοινί με το οποίο ήταν δεμένη στο δέντρο ελπίζοντας πως θα καταφέρει να λυθεί. Ενώ τα χέρια της είχαν πλέον ματώσει κατάφερε να λύσει τον κόμπο και άρχισε να τρέχει μακριά από το πλήθος και αντίθετα από την κατεύθυνση που ακολούθησε ο Αγαθοκλής. Ο φόβος της ήταν τόσο μεγάλος που άρχισε να τρέχει χωρίς να κοιτάξει πίσω. Αποφάσισε να γυρίσει στον Πειραιά , κοντά στον αδελφό της. Ήξερε ωστόσο , ότι μια γυναίκα που έτρεχε μόνη της θα κινούσε γρήγορα υποψίες και κάτι της έλεγε ότι θα ήταν πολύ δύσκολο να επιστρέψει πίσω σώα και αβλαβής. καθώς όμως δε μπορούσε να κάνει κάτι άλλο , και συνέχισε να τρέχει και να κρύβεται .

Ενώ είχε απομακρυνθεί από τον κόσμο και ενώ κατευθυνόταν προς το λιμάνι άκουσε κάποιον να φωνάζει το όνομά της και ένιωσε έναν άντρα να τρέχει ξωπίσω της. Εκείνη από τον φόβο της άρχισε να επιταχύνει , αλλά , καθώς προχωρούσε, κατάλαβε ότι η φωνή αυτή ήταν γνώριμη. Από την σύγχυση που είχε προηγηθεί δεν μπορούσε να καταλάβει ποιος είναι. Κοιτώντας διστακτικά πίσω της είδε έναν άντρα. Σταμάτησε να τρέχει και χωρίς να έχει άλλες αντοχές περίμενε εκείνον να την πλησιάσει . Ήταν ο Ναυσίμαχος , παλιός φίλος του πάτερα της. Δούλευαν μαζί στις τριήρεις και μέχρι πριν λίγο καιρό συνεργαζόταν με τον αδελφό της. Πλέον , «ως Κερκυραίος που σεβόταν τα δημοκρατικά του φρονήματα» , όπως έλεγε και ο ίδιος, είχε έρθει στην Αθήνα μαζί με άλλους ομοϊδεάτες του.

-Ναυσίμαχε , πώς με βρήκες ;

- Είδα τι έγινε στην αγορά και σε ακλούθησα. Καλό μου κορίτσι , πού πας να μπλέξεις;

Ύστερα από μια εξοντωτική και περιπετειώδη μέρα , ο Ναυσίμαχος ήταν η μόνη γνώριμη φυσιογνωμία στην Κλεονίκη. Επιτέλους ένιωσε οικεία και πάνω από όλα ασφαλής. Τον γνώριζε από τόσο μικρή που τον ένιωθε σαν πάτερα της. Πλησίασε στην αγκαλιά του και επέστρεψαν μαζί στον Πειραιά. Είχε πλέον βραδιάσει όταν βρήκαν τον Νικηφόρο και του εξήγησαν τι είχε συμβεί .

Το επόμενο πρωί η Κλεονίκη ξύπνησε από τον θόρυβο των πλοίων. Σηκώθηκε και είδε τους δούλους να τα προετοιμάζουν για αναχώρηση. Πιο μακριά είδε τον αδελφό της και τον Ναυσίμαχο να συζητούν προβληματισμένοι και έτσι, τους πλησίασε. Εκείνοι μόλις την είδαν αναστατωθήκαν και διέκοψαν απότομα της συζήτησή τους.

-Τι γίνεται ; , ρώτησε όλο περιέργεια η Κλεονίκη.

-Φεύγουμε , είπε ο Νικηφόρος.

-Και πού πάμε ; Δε θα με βοηθήσετε; Ευελπιστούσα να έρθετε μαζί μου στην Αθήνα να συνεχίσουμε την αναζήτηση του Αριστομένη. Εσείς είστε άντρες και θα σας βοηθήσουν.

- Χτες κόντεψες να χάσεις τη ζωή σου. Είναι πλέον επικίνδυνα εδώ. Πρέπει να γυρίσουμε στην Κέρκυρα. Εξάλλου θα έρθει και ο Νικόστρατος με τα πλοία του για να βοηθήσει τους δημοκρατικούς. Στο νησί έχει ξεσπάσει μεγάλη ταραχή πρέπει να γυρίσουμε.

Η Κλεονίκη δεν ήθελε να το πιστέψει. Τότε , κύλησαν λίγα δάκρυα από τα ματιά της. Ο Ναυσίμαχος βλέποντάς την σ’ αυτήν την κατάσταση , θέλησε να την παρηγορήσει.

- Μη στενοχωριέσαι κοπέλα μου. Βλέπεις πώς έχει η κατάσταση . εξάλλου εκεί που βρίσκεται ο Αριστομένης…

- Πού βρίσκεται ο Αριστομένης; , διέκοψε απότομα η Κλεονίκη , καταλαβαίνοντας ότι ο Ναυσίμαχος γνώριζε τι είχε συμβεί.

Ο Ναυσίμαχος ξαφνιάστηκε. Δεν ήξερε τι να απαντήσει. Πώς του ξέφυγε αυτό ;! Και αλήθεια πώς θα μπορούσε να της πει ότι ο άντρας της είχε εξοριστεί στην Αίγινα μαζί με τους άλλους πρεσβευτές ; Έπρεπε να σκεφτεί κάτι γρήγορα , καθώς ήξερε ότι αν μάθαινε για την τύχη του Αριστομένη , η Κλεονίκη θα ήθελε να πάει στην Αίγινα , κάτι ακόμη πιο επικίνδυνο και από όσα είχε ζήσει την προηγούμενη μέρα στην Αθήνα.

- Κλεονίκη μου , δεν γνωρίζω τι συμβαίνει με τον άντρα σου. Αλλά άκουσες και τον Αγαθοκλή χτες , είπε ότι οι Κερκυραίοι υπέστησαν τις συνέπειες των πράξεών τους. Ποιος ξέρει πού βρίσκονται; Χτες ήσουν τυχερή που με συνάντησες , όμως η τύχη δεν είναι πάντα με το μέρος μας. Ακλούθησε λοιπόν , τον αδελφό σου και γυρνά στο νησί.

Η Κλεονίκη κατάλαβε ότι κάτι της έκρυβε. Θα επέμενε για όσο ακόμη χρειαζόταν.

- Σε παρακαλώ Ναυσίμαχε , πες μου ό,τι γνωρίζεις μπορεί να φανεί χρήσιμο. Μόνος σου το είπες , έχω περάσει τόσα πολλά από χτες , μη με βάζεις σε άλλες αγωνίες. Γνωρίζεις καλά ότι ο Αριστομένης έχει βοηθήσει την οικογένειά μου όσο κανείς άλλος και τόσα χρονιά μάς φροντίζει όλους όπως έκανε παλιά και ο πατέρας μου. Αν πέρναγε από το χέρι μου , ξέρεις πολύ καλά ότι δε θα παντρευόμουν αυτόν. Όμως πλέον είναι απαραίτητος για εμένα και τη μητέρα μου. Σε παρακαλώ , αν σέβεσαι εμένα και την οικογένειά μου βοήθησε μας να ξαναβρούμε την ηρεμία μας , πες μου πού βρίσκεται ο άντρας μου!

Ο Ναυσίμαχος είχε συγκινηθεί. Θυμήθηκε τον φίλο του , τον τριήραρχο . Θυμήθηκε όλα τα χρόνια που είχαν περάσει μαζί . Το κοριτσάκι που έβλεπε να μεγαλώνει μέρα με την μέρα είχε πλέον γίνει γυναίκα και τα λόγια της τον άγγιξαν τόσο πολύ που λύγισε.

- Το πρωί τα είπα και στον αδελφό σου , μα συμφωνήσαμε να μη σου πούμε τίποτα , γιατί θα ’μπαινες σε νέους μπελάδες. Αλλά αφού δε μπορώ να κάνω κι αλλιώς θα σου πω ό,τι γνωρίζω.

Η Κλεονίκη γέμισε χαρά που μάθαινε για τον Αριστομένη . Βεβαία , η διάθεσή της θα άλλαζε μόλις μάθαινε την αλήθεια.

- Ο άντρας σου και οι άλλοι κερκυραίοι βρίσκονται στην Αίγινα. Οι αθηναίοι τους θεώρησαν υποκινητές επανάστασης και τους εξόρισαν εκεί , της αποκάλυψε ο Ναυσίμαχος.

Όσα άκουσε την αναστάτωσαν πολύ. Αναρωτιόταν για την τύχη του άνδρα της , αλλά είχε πια μάθει αυτό που έψαχνε. Το μόνο που έμενε τώρα ήταν να πείσει τον αδελφό της να πάνε στην Αίγινα για να βρουν τον Αριστομένη. Έπειτα από πολλές πιέσεις και από παρέμβαση του Ναυσίμαχου , ο Νικηφόρος πείστηκε . Αφού αποχαιρέτησαν τον Ναυσίμαχο , ο Νικηφόρος και η Κλεονίκη , κατευθύνθηκαν με μια τριήρη στην Αίγινα , ενώ τα υπόλοιπα κερκυραϊκά πλοία έφυγαν με τον Νικόστρατο για την Κέρκυρα.

Μετά από ένα ταξίδι μιας σχεδόν ημέρας , τα δυο αδέλφια κατέφτασαν στην Αίγινα. Εκεί , έπειτα από συνεννόηση του Νικηφόρου με τους ντόπιους , έμαθαν ότι οι εξορισμένοι βρίσκονταν σε έναν λόφο στα βόρεια του νησιού . Ύστερα από λίγες ώρες κουραστικής διαδρομής είδαν από μακριά ένα έρημο μέρος , που έμοιαζε με φυλακή, και άκουσαν φωνές . Καθώς πλησίασαν και μπήκαν μέσα , είδαν έναν όχλο από ρακένδυτους άντρες να παρακολουθούν δυο άλλους που μονομαχούσαν. Η Κλεονίκη άκουσε τις κραυγές του Αριστομένη. Χώθηκε ανάμεσα στο πλήθος και πλησίασε τους δυο άνδρες. Είδε τον άντρα της να αιμορραγεί στο έδαφος και από πάνω έναν παλιό της γνώριμο , τον Δημοσθένη , που ήταν ο πρώτος της έρωτας από την Κέρκυρα , αυτός που ονειρευόταν να παντρευτεί , αυτός με τον οποίο ονειρευόταν να αποκτήσει οικογένεια. Είχε μείνει βουβή και κοιτούσε. μόλις την κατάλαβε ο Αριστομένης ,προσπαθώντας να σηκωθεί, της είπε :

- Κλεονίκη , απομακρύνσου ! Μπορεί να χτυπήσεις! Αυτός που κάποτε παρίστανε ότι σ’ αγαπούσε αποφάσισε να δείξει πόσο άνανδρος είναι . Συνέβαλε στην εξορία μας εδώ και τα έβαλε μαζί μου , επειδή δεν κατάφερε να σε κατακτήσει.

Πράγματι , ο Δημοσθένης είχε πληγωθεί πολύ που η Κλεονίκη δεν κατάφερε να γίνει γυναίκα του , καθώς η οικογένειά της είχε διαλέξει για άντρα της κάποιον πιο πλούσιο από εκείνον . Έτσι ,θεώρησε χρυσή ευκαιρία την άφιξη των ολιγαρχικών στην Αθήνα. Τους περισσότερους τους είχε αφήσει να φύγουν , αλλά τον Αριστομένη και κάποιους άλλους που θέλησαν να παραμείνουν στο πλευρό του φίλου τους τους κράτησε εκεί. Εννοείται ότι απώτερος σκοπός του ήταν ο θάνατος του Αριστομένη , ως εκδίκηση για όσα είχαν συμβεί στο παρελθόν.

Εκείνη βλέποντας τον άντρα της να κείτεται στο πάτωμα έτρεξε αυθόρμητα προς το μέρος του και τον αγκάλιασε . τα χέρια και τα ρούχα της ποτιστήκαν με αίμα , ενώ η ίδια με πικρία. Δεν ήθελε να πιστέψει αυτό που άκουγε. Ο άντρας που κάποτε είχε ερωτευτεί θέλησε να σκοτώσει αυτόν που την έκανε πλέον ευτυχισμένη. Τα συναισθήματα ήταν τόσο ανάμικτα. Η αλήθεια είναι ότι η ζωή με τον Δημοσθένη ήταν η μεγαλύτερη επιθυμία της , αλλά όχι μ’ αυτόν τον τρόπο! Μέχρι πρότινος στα μάτια της Κλεονίκης ο Δημοσθένης συνδυαζόταν με τον έρωτα , την αγάπη και το όνειρο για μια ευτυχισμένη ζωή , ενώ ο Αριστομένης με την έλλειψη συναισθηματισμού και τον αυταρχισμό . ωστόσο , μετά από όσα έζησε τις τελευταίες ημέρες , κατάλαβε ότι όλα είχαν αλλάξει. Ο Δημοσθένης είχε γίνει ένας άλλος άνθρωπος , ένας άνθρωπος που προέταξε το προσωπικό του συμφέρον εις βάρος ανθρώπινων ζωών , μεταξύ των οποίων και η ζωή του Αριστομένη , του άντρα στον οποίο ήταν πλέον ευγνώμων η Κλεονίκη.

Πραγματικά δεν είχε ξανανιώσει τόσο μπερδεμένη , τόσο ανήμπορη να ελέγξει την ίδια της τη ζωή που βγήκε αμέσως έξω. Κοίταξε τον ήλιο που είχε αρχίσει να δύει και ξέσπασε σε λυγμούς. Σκέφτηκε ότι πράγματι , όπως θα έλεγε και ο Θουκυδίδης, οι λέξεις στον πόλεμο , όποιος κι αν είναι αυτός , χάνουν τη σημασία τους. Αδυνατούσε πλέον να ορίσει τι είναι αγάπη , τι είναι έρωτας , τι είναι ελευθερία , δημοκρατία και δικαιοσύνη. Μετά όμως από όλα όσα είχε ζήσει τις τελευταίες ήμερες, μπορούσε να ορίσει τι δεν είναι όλα αυτά. Αναρωτήθηκε που πήγαν όλες οι αξίες της δημοκρατίας , όλες οι αρετές του έρωτα και της αγάπης και όλες οι αρχές τις δικαιοσύνης.

Με το που γεννήθηκε η Κλεονίκη , ο πατέρας της , γνήσιος δημοκρατικός , είδε στα μάτια της να ακτινοβολούν σπιθαμές δόξας και πνεύμα νίκης . του ήταν ξεκάθαρο ότι το παιδί αυτό θα διαπρέψει με τον προσωπικό του αγώνα και πίστευε ότι η κόρη του έκρυβε τεραστία ψυχική δύναμη. Τον όνομα «Κλεονίκη» δεν ήταν παρά πέρα για πέρα ταιριαστό για έναν άνθρωπο σαν και εκείνη.

Οι στοχασμοί της διακόπηκαν απότομα από τον Νικηφόρο, ο όποιος χαϊδεύοντας την γλυκά στους ώμους , της είπε :

- Νομίζω ότι ήρθε η ώρα να γυρίσουμε σπίτι.

Εκείνη μην έχοντας κουράγιο και διάθεση να μιλήσει , έγνεψε μονάχα καταφατικά το κεφάλι και άρχισε να κατηφορίζει . και ίσως αυτή και να ήταν η νίκη της στη ζωή . η δύναμη της ψυχής που κάποτε είχε διαγνώσει ο τριήραρχος και η απόφασή της να ξεκινήσει μια καινούρια πορεία. Η απόρριψη όσων την στενοχωρούσαν και η αισιοδοξία της για το αύριο . μα πάνω από όλα , θα μπορούσε κανείς να πει ότι το σημαντικότερο ήταν η προσπάθειά της να κατανοήσει μια δημοκρατία γένους ολιγαρχικού και εν τέλει , να την νικήσει , μια προσπάθεια που αδιαμφισβήτητα επετεύχθη στο έπακρο …

*ΤΕΛΟΣ*